Κανονισμός (ΕΚ) αριθ. 733/2001 της Επιτροπής της 11ης Απριλίου 2001 για την τροποποίηση του κανονισμού (ΕΚ) αριθ. 180/2001 περί παρεκκλίσεως από τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου όσον αφορά την παύση καλλιέργειας γαιών λόγω δυσμενών καιρικών συνθηκών σε ορισμένες περιοχές της Κοινότητας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1672/2000(2), και ιδίως το άρθρο 9, Εκτιμώντας τα ακόλουθα: (1) Η επιλεξιμότητα για τη χορήγηση ενίσχυσης βάσει της έκτασης στο πλαίσιο του γενικού καθεστώτος που αναφέρεται στο άρθρο 2 παράγραφος 3 του κανονισμού (ΕΚ) αριθ. 1251/1999 υπόκειται στην υποχρέωση της παύσης καλλιέργειας. (2) Οι λεπτομέρειες εφαρμογής που καθορίστηκαν από τον κανονισμό (ΕΚ) αριθ. 2316/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 556/2001(4), ορίζουν επακριβώς ότι η περίοδος παύσης καλλιέργειας πρέπει να αρχίσει στις 15 Ιανουαρίου το αργότερο και ότι δεν επιτρέπεται καμία γεωργική παραγωγή στις εκτάσεις που τελούν υπό καθεστώς παύσης καλλιέργειας. (3) Μετά από τις δυσμενείς κλιματικές συνθήκες, ο κανονισμός (ΕΚ) αριθ. 180/2001 της Επιτροπής(5), παρεκκλίνοντας από τον κανονισμό (ΕΚ) αριθ. 2316/1999, όπως τροποποιήθηκε από τον κανονισμό (ΕΚ) αριθ. 546/2001(6), επιτρέπει στους παραγωγούς να προβούν στη συγκομιδή ορισμένων καλλιεργειών το αργότερο έως τις 31 Μαρτίου 2001, χωρίς αυτό να εμποδίζει την αναγνώριση των σχετικών εκτάσεων ως εκτάσεων που τελούν υπό καθεστώς παύσης καλλιέργειας, εφόσον ο παραγωγός αποδείξει ότι τηρούνται οι σχετικοί όροι. (4) Μετά από τις συνεχιζόμενες βροχές σε ορισμένες περιφέρειες της Κοινότητας, η παρέκκλιση έως τις 31 Μαρτίου πρέπει να επεκταθεί μέχρι τις 30 Απριλίου σε όλες τις καλλιέργειες που κανονικά συγκομίζονται πριν από την αρχή του Ιανουρίου. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 1 του κανονισμού (ΕΚ) αριθ. 180/2001, το κείμενο της δεύτερης περίπτωσης αντικαθίσταται από το ακόλουθο κείμενο: "- εάν έχει πραγματοποιηθεί η συγκομιδή, πραγματοποιήθηκε στις 30 Απριλίου 2001, το αργότερο." Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 15 Ιανουαρίου 2001. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Απριλίου 2001.

[Source: multi_eurlex | Tokens: 2459]